Saopštenje za medije

15. jul 2019.

**Kompanija Henkel pokrenula akciju podrške Crvenom krstu Srbije**

**„Zajedno sa vama pomažemo porodicama kojima je to potrebno“**

Henkel u saradnji sa kompanijom Delez Srbija, započeo je humanitarnu akciju pod nazivom **„Zajedno sa vama pomažemo porodicama kojima je to potrebno“,** kako bi podržali rad organizacije „Crveni krst Srbija“, koja već dugi niz godina strateški pomaže socijalno ugroženim porodicama. Mogućnost da pruže podršku akciji imaju svi oni koji u periodu od 1.avgusta do 1.septembra obave kupovinu dva Schauma proizvoda u Maxi supermarketima. Kompanija Henkel će za svaka dva proizvoda treći donirati humanitarnoj organizaciji za pomoć socijalno ugroženim porodicama.

***„****Zahvaljujemo se kompaniji Henkel na ovoj inicijativi kao i građanima koji će kupovinom proizvoda pomoći da olakšamo život najranjivijima među nama - porodicama koje često nemaju dovoljno ni za ishranu kao ni za nabavku artikala lične higijene. Uvereni smo da će ovaj primer društveno odgovorne kompanije podstaći i druge da na svoj način osmisle slične akcije****“,*** istakao je **Ljubomir Miladinović**, generalni sekretar Crvenog krsta Srbije.

Organizatori projekta, Schauma i Delez Srbija, ponosni su na pokretanje ove plemenite akcije. „*Ovakvi projekti podrške i pomoći zajednici u temeljnim su vrednostima naše kompanije. Već dugi niz godina pratimo rad organizacija koje imaju veliko srce i brinu o onima kojima je potrebna pomoć. S dugogodišnjim partnerom, kompanijom Delez Srbija, odlučili smo da pokrenemo ovaj projekt i pokažemo kako vrlo rado podržavamo rad Crvenog krsta, koji u celoj Srbiji nastoji da pomogne ugroženim osobama. Znamo da s ovakvim akcijama zaista pomažemo mnogim ljudima i baš zato smo jako ponosni na pokretanje nove saradnje“,* izjavila je **Ana Cicvarić**, brand manager **iz Henkela.**

Kompanija Delez Srbija kontinuirano se trudi da pruži podršku svim akcijama koje za cilj imaju pomoć lokalnoj zajednici. *„Humanitarne akcije i društveno odgovorni projekti deo su strategije naše kompanije. Trudimo se da svakog dana budemo dobar komšija, a akcije kao što je ova, primer su da samo zajedno možemo napraviti značajne korake u stvaranju lepše zajednice“,* istakla je **Milica Popović**, menadžer korporativnih komunikacija kompanije Delez Srbija.

Prvi deo akcije **„Zajedno sa vama pomažemo porodicama kojima je to potrebno“** uspešno je organizovan u prethodnom periodu u Tempo prodavnicama**.** Nakon akcije koja će se održati u supermarketima Maxi, Crvenom krstu Srbije ove jeseni biće uručena donacija Schauma proizvoda koju će zaposleni i volonteri organizacije dostaviti onima kojima je pomoć najpotrebnija.

Crveni krst Srbije najveća je i najstarija humanitarna organizacija u zemlji koja pruža pomoć i podršku osobama pogođenim prirodnim, ekološkim i drugim nesrećama, licima slabijeg imovinskog stanja, te brojnim drugim ugroženim grupama. Ovakve akcije podrške od velikog su značaja za rad i uspeh organizacije koja je postala simbol humanosti.